ઉત્પાદન વધારવાની અને ખર્ચ ઘટાડવાની અપેક્ષા ફરી ફરીને આવ્યા જ કરે છે. તેમાં કશી દયામાયા બતાવવાની ન હોય. આજથી એક સદી પહેલાં કામદારો માટે કામના કલાકોની કાનૂની મર્યાદા બાંધવા પ્રચંડ આંદોલન અમેરિકા અને પછી બીજા દેશોમાં થયું. અનિયંત્રિત બજારુ અર્થવ્યવસ્થામાં દરેક માલિક કામદાર પાસે એટલા કલાક કામ લેતો કે કામદાર લોથ થઇને ઢળી પડતો. જે માનવતાવાદી માલિકો આ પદ્ધતિનો વિરોધ કરતા તેઓ હરીફાઈમાં ટકી શકતા નહીં. તેમના હરીફોને નીતિની કંઈ પડી ન હોય.